รัฐบาลไทย-ข่าวทำเนียบรัฐบาล-ผลิตและพัฒนากำลังคนใน EEC
วันจันทร์ที่ 7 พฤษภาคม 2561
ผลิตและพัฒนากําลังคนใน EEC
รัฐบาลวางแผนผลิตและพัฒนากําลังคนให้ตรงกับความต้องการของอุตสาหกรรมเป้าหมาย ในพื้นที่ระเบียงเศรษฐกิจพิเศษภาคตะวันออก (EEC) อย่างเป็นรูปธรรม โดย 4 หน่วยงานหลัก "สอศ.-EEC-BOI-สกอ."
รัฐบาลวางแผนผลิตและพัฒนากําลังคนให้ตรงกับความต้องการของอุตสาหกรรมเป้าหมาย ในพื้นที่ระเบียงเศรษฐกิจพิเศษภาคตะวันออก (EEC) อย่างเป็นรูปธรรมโดย4หน่วยงานหลัก "สอศ.-EEC-BOI-สกอ." ลงนามร่วมมือกันผลิตและพัฒนาบุคลากรให้มีศักยภาพและทักษะสูงตามความต้องการของ 10 อุตสาหกรรมเป้าหมาย เพิ่มทักษะบุคลากรในระบบการจ้างงานให้ทันต่อการเปลี่ยนแปลงของเทคโนโลยี โดยนํา “สัตหีบโมเดล” เป็นต้นแบบการดําเนินงาน เพื่อรองรับการพัฒนาเขตพัฒนาพิเศษภาคตะวันออก เน้นการมีส่วนร่วมกับภาคเอกชน พร้อมสนับสนุนการวิจัย สร้างนวัตกรรม และพัฒนาเทคโนโลยี เพื่อช่วยขับเคลื่อนอุตสาหกรรมเป้าหมาย และการต่อยอดเชิงพาณิชย์
เมื่อวันศุกร์ที่ 4 พฤษภาคม 2561 ที่ห้องประชุมราชวัลลภ กระทรวงศึกษาธิการ -นพ.ธีระเกียรติ เจริญเศรษฐศิลป์รัฐมนตรีว่าการกระทรวงศึกษาธิการร่วมเป็นสักขีพยานในพิธีลงนามบันทึกข้อตกลงความร่วมมือเพื่อผลิตและพัฒนากําลังคนให้ตรงกับความต้องการของอุตสาหกรรมเป้าหมายในพื้นที่ระเบียงเศรษฐกิจพิเศษภาคตะวันออก (Eastern Economic Corridor : EEC) ระหว่าง4หน่วยงาน คือ สํานักงานคณะกรรมการการอาชีวศึกษา (สอศ.)สํานักงานคณะกรรมการนโยบายเพื่อการพัฒนาระเบียงเศรษฐกิจพิเศษภาคตะวันออก (สกรศ.)สํานักงานคณะกรรมการส่งเสริมการลงทุน (สกท.) หรือ BOI สํานักนายกรัฐมนตรี และสํานักงานคณะกรรมการการอุดมศึกษา (สกอ.)
รมว.ศึกษาธิการกล่าวตอนหนึ่งว่า กระทรวงศึกษาธิการตระหนักถึงความสําคัญของความร่วมมือในการผลิตและพัฒนาบุคลากรในพื้นที่ภาคตะวันออก โดยได้ทํางานร่วมกับผู้เกี่ยวข้อง ทั้ง สกรศ., BOI ตลอดจนภาคเอกชนอย่างใกล้ชิด เพื่อผลิตกําลังคนให้ตรงกับความต้องการของ 10 อุตสาหกรรมเป้าหมาย ทั้ง First S-Curve และ New S-Curve ทั้งในเชิงปริมาณและคุณภาพ ล่าสุดคณะรัฐมนตรีได้อนุมัติโครงการผลิตอาชีวะพันธุ์ใหม่และบัณฑิตพันธุ์ใหม่เพื่อสร้างกําลังคนที่มีสมรรถนะสูงสําหรับอุตสาหกรรม New Growth Engine ตามนโยบาย Thailand 4.0 ปี 2561-2565 โดยตั้งเป้าหมาย 1 แสนคนภายในเวลา 10 ปี
นั่นเป็นการแสดงให้เห็นว่า คําว่า “กําลังคน” มีความหมายกว้างกว่ากําลังคนจากอาชีวะเท่านั้นหากนําแนวคิดการพัฒนาและเพิ่มทักษะวิชาชีพกําลังคนแนวใหม่มาใช้ ก็จะหมายความรวมทั้งนักเรียนนักศึกษาอาชีวะ ผู้รู้ผู้ที่มีความเชี่ยวชาญที่อยู่นอกระบบ ครูอาชีวะที่อยู่ในระบบ ตลอดจนกําลังคนที่อยู่ในสถานประกอบการและในโรงงานด้วย นอกจากนี้ คําว่า “อาชีวะ” หรือ อาชีพ ยังเป็นหนึ่งในองค์มรรค 8 ที่ลงมือปฏิบัติเพื่อให้พ้นจากทุกข์ คือ สัมมาอาชีวะ (การหาเลี้ยงชีพที่ถูกต้อง) ด้วย
สําหรับความร่วมมือครั้งนี้ เปรียบเสมือนร่มใหญ่ของการจัดการศึกษาเพื่อผลิตและพัฒนาบุคลากรระดับอาชีวศึกษาในพื้นที่ EEC ของทุกฝ่ายโดยนําแนวทางของ “สัตหีบโมเดล” เป็นต้นแบบของการดําเนินงานที่ดีแนวทางหนึ่งที่สอดคล้องกับสภาพแวดล้อมในสังคมโลก โดยมีการใช้เทคโนโลยีและนวัตกรรมมากยิ่งขึ้น
นอกจากนี้ยังช่วยให้เด็กอาชีวะที่กําลังศึกษาอยู่ใน 12 วิทยาลัยในเขตภาคตะวันออก ได้ทํางานในพื้นที่EECซึ่งจะทําให้มีรายได้ และส่งเสริมความร่วมมือระหว่างภาครัฐ ภาคเอกชน และนักวิชาการในพื้นที่ เพื่อพัฒนาทรัพยากรมนุษย์ให้มีประสิทธิภาพ และมีขีดความสามารถในการแข่งขันในระบบเศรษฐกิจและเทคโนโลยีใหม่
สิ่งสําคัญอีกประการ คือ การพัฒนากําลังคนให้มีทักษะและขีดความสามารถในการแข่งขันในโลกยุคใหม่ ควรฝึกทั้งด้านวิชาการ ทักษะวิชาชีพ และทักษะการใช้ชีวิต (Soft Skill) ควบคู่ไปด้วย โดยเฉพาะความรับผิดชอบต่อหน้าที่ ความขยันหมั่นเพียรใฝ่เรียนรู้ และมีความซื่อสัตย์สุจริต จึงจะสามารถทํางานอยู่ในโลกอนาคตได้อย่างมีความสุข
นายสุเทพ ชิตยวงษ์ เลขาธิการคณะกรรมการการอาชีวศึกษากล่าวว่า การผลิตกําลังคนเพื่อรองรับเขตพัฒนาเศรษฐกิจพิเศษภาคตะวันออก (EEC) โดยใช้ “สัตหีบโมเดล” เป็นการจับคู่จัดการเรียนการสอนระหว่างสถานศึกษากับภาคอุตสาหกรรมและนักลงทุนอย่างเข้มแข็งในทุกด้าน เพื่อที่จะผลิตและพัฒนาบุคลากรให้มีทักษะ และสมรรถนะรองรับความต้องการอย่างแท้จริง ทั้งในด้านหลักสูตร การฝึกทักษะปฏิบัติ เทคโนโลยี ตลอดจนการประกันการว่างงาน รวมไปถึงทุนการศึกษาตั้งแต่เริ่มต้น การเรียนตลอดหลักสูตรในสัตหีบโมเดล
ซึ่ง สกรศ. และ สกท. จะมีบทบาทสําคัญในการแนะนําบริษัทเอกชนที่เข้ามาลงทุนในEECให้มีส่วนร่วมในการผลิตและพัฒนาบุคลากรผ่านกระบวนการจัดการเรียนการสอนรูปแบบ “สัตหีบโมเดล”โดยจะนําร่องดําเนินการ ใน 12 วิทยาลัย ในเขตภาคตะวันออกได้แก่
1. วิทยาลัยเทคนิคชลบุรี
2. วิทยาเทคนิคสัตหีบ
3. วิทยาลัยเทคนิคพัทยา
4. วิทยาลัยอาชีวศึกษาชลบุรี
5. วิทยาลัยเกษตรและเทคโนโลยีชลบุรี
6. วิทยาลัยเทคนิคฉะเชิงเทรา
7. วิทยาลัยการอาชีพพนมสารคาม
8. วิทยาลัยเทคนิคระยอง
9. วิทยาลัยเทคนิคจันทบุรี
10. วิทยาลัยเทคนิคตราด
11. วิทยาลัยเทคนิคปราจีนบุรี
12. วิทยาลัยเทคนิคสระแก้ว
นายคณิศ แสงสุพรรณ เลขาธิการคณะกรรมการนโยบายเพื่อการพัฒนาระเบียงเศรษฐกิจพิเศษภาคตะวันออกกล่าวถึงขอบเขตการลงนามบันทึกความเข้าใจว่า จะมีความร่วมมือที่สําคัญ คือ
1) ความร่วมมือผลักดันสถานศึกษานําร่องและสถาบันอุดมศึกษาเพื่อผลิตและพัฒนาบุคลากรให้มีสมรรถนะและทักษะตรงตามความต้องการของกลุ่มอุตสาหกรรมเป้าหมายในพื้นที่ EEC
2) สกรศ. แต่งตั้งคณะทํางานวิจัยและพัฒนากําลังคน EECเพื่อวิจัย สร้างนวัตกรรม และพัฒนาเทคโนโลยี เพื่อช่วยขับเคลื่อนอุตสาหกรรมเป้าหมาย และการต่อยอดเชิงพาณิชย์ต่อไป
3) ความร่วมมือด้านการศึกษาเพื่อปรับปรุงและพัฒนาหลักสูตรการเรียนการสอน หลักสูตรฝึกอบรมระยะสั้นแก่ครูบุคลากรและวิทยากรเฉพาะ ในกลุ่มอุตสาหกรรมศักยภาพ พร้อมสนับสนุนการจัดตั้งศูนย์ทดสอบมาตรฐานวิชาชีพระดับนานาชาติ สาขาเฉพาะทาง
4) ความร่วมมือระหว่าง สอศ. สถานศึกษา และ สกอ.เพื่อร่วมผลิตและพัฒนาบุคลากรรองรับกลุ่มอุตสาหกรรมเป้าหมาย และแลกเปลี่ยนเรียนรู้การดําเนินงาน รวมทั้งใช้ทรัพยากรร่วมกัน เพื่อให้ทันต่อการเปลี่ยนแปลงของเทคโนโลยีที่ก้าวกระโดด
5) ความร่วมมือระหว่าง สกรศ. และ สกท.ในการแนะนําให้ภาคเอกชนที่เข้ามาลงทุน ได้มีส่วนร่วมในการสนับสนุนการผลิตและพัฒนากําลังคนตามรูปแบบสัตหีบโมเดล พร้อมร่วมศึกษา วิเคราะห์ฐานข้อมูลความต้องการบุคลากร ในพื้นที่ภาคตะวันออก ตลอดจนจับคู่กับนักลงทุนและสถานศึกษาให้เป็นในการผลิตบุคลากรตามความต้องการของตลาดด้วย
Written byนวรัตน์ รามสูต
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร